ดึงสติกันหน่อย!โมนิก้าและทีมงาน
ดูเหมือนข้อมูลข่าวสารที่เกี่ยวข้องกับการลงทุนยังไม่มีอะไรใหม่ๆ ที่ทำให้นักลงทุนรู้สึกฮึกเหิมก็จริง แต่ในขณะเดียวกันก็คงไม่มีอะไรเลวร้ายไปกว่านี้อีกแล้วกระมั้ง เพราะข่าวสารทุกอย่างได้เผยแพร่ไปสู่สาธารณชนหมดทุกเรื่องแล้ว ที่เหลือก็มีแต่ว่า ปฏิกิริยาของผู้คนที่มีต่อข่าวจริงจะเป็นอย่างไร? ซึ่งเป็นเรื่องที่ต้องติดตามดูกันต่อไปเรื่อยๆ นะจะบอกให้
24 ก.ค. 2558

เจาะกระดานหุ้น: โมนิก้าและทีมงาน
 
*ดูเหมือนข้อมูลข่าวสารที่เกี่ยวข้องกับการลงทุนยังไม่มีอะไรใหม่ๆ ที่ทำให้นักลงทุนรู้สึกฮึกเหิมก็จริง แต่ในขณะเดียวกันก็คงไม่มีอะไรเลวร้ายไปกว่านี้อีกแล้วกระมั้ง เพราะข่าวสารทุกอย่างได้เผยแพร่ไปสู่สาธารณชนหมดทุกเรื่องแล้ว ที่เหลือก็มีแต่ว่า ปฏิกิริยาของผู้คนที่มีต่อข่าวจริงจะเป็นอย่างไร? ซึ่งเป็นเรื่องที่ต้องติดตามดูกันต่อไปเรื่อยๆ นะจะบอกให้
*เนื่องจากอาการที่ดัชนีเด้งขึ้นสู่แดนบวก ต่อจากนั้นทรุดฮวบลงแดนลบ ก่อนจะมาปิดที่ระดับ 1,444.66 จุด ลบไป 3.18 จุด ด้วยมูลค่าการซื้อขาย 2.90 หมื่นล้านบาท มันเป็นอาการที่บอกให้รู้ว่า ไม่มีความมั่นใจในการลงทุน! การเทขายหุ้นเพื่อลดความเสี่ยง จึงกลายเป็นทางเลือกที่ดีที่สุดในยามนี้ “โมนิก้า” ถึงอยากให้แฟนคลับแยกประเด็นดังกล่าวที่เกิดขึ้นให้เป็นเรื่องๆ เพื่อความชัดเจนในการลงทุนเจ้าค่ะ
*เหมือนกับปัญหาเศรษฐกิจที่กำลังเผชิญกันอยู่ในเวลานี้ “โมนิก้า” ถือเป็นเรื่องที่ทุกคนรู้กันอยู่เต็มอก แต่ไม่สามารถทำอะไรได้เลย ย่อมกระทบกับการลงทุนในตลาดหุ้นเป็นธรรมดา แต่ในจังหวะดังกล่าวก็เป็นโอกาสทองสำหรับคนที่มีเงินเย็น เพราะสามารถซื้อหุ้นพื้นฐานดีเก็บไว้ในพอร์ตได้สบายๆ (ตามคำนำของตลาดหลักทรัพย์ฯ ที่ให้ซื้อหุ้นทิ้งไว้ถึงปี 59) ไงล่ะจ๊ะ
*โดยหุ้นตัวแรกที่ “โมนิก้า” ค่อนข้างให้ความสนใจเป็นพิเศษในยามนี้คือ PTTEP หากดูตามผลงานที่ทำได้ในปีนี้ ย่อมเป็นสถานการณ์ที่ไม่ค่อยดูดีสักเท่าไหร่ แต่ถ้ามองถึงมูลค่าหุ้นกับระดับเหมาะสม นี่คือจุดทยอยรับของที่สำคัญจุดหนึ่ง เพราะเมื่อนำมูลค่าทางบัญชี 103 บาท เทียบกับราคาหุ้นในกระดาน 91.75 บาท ด้วยมูลค่าการซื้อขาย 915 ล้านบาท มันเป็นจังหวะที่ต้องซื้อลูกเดียวนะคะ
*ส่วนในรายของ TASCO กระชากขึ้นมาปิดที่24.20 บาท บวกไป 0.90 บาท หรือขึ้นไป 3% ด้วยมูลค่าการซื้อขายที่หนาแน่น “โมนิก้า” ถือเป็นอีกหนึ่งกิมมิคที่ใช้เรื่อง growth มาเป็นตัวผลักดันราคาหุ้นในกระดาน บวกกับมีกองทุนเข้ามาช่วยโอบอุ้มเป็นประจำเมื่อหุ้นอ่อนตัวลงมา หุ้นถึงขยับตัวเป็นแบบบันไดขาขึ้น นี่เป็นอีกหนึ่งหุ้นที่เหมาะสำหรับพวกใจถึง มองการณ์ไกลเจ้าค่ะ
*สำหรับคนที่ชอบมองอะไรสั้นๆ มีการสลับหน้าฉากให้เห็นตลอดเวลา “โมนิก้า” ขอแนะนำให้ดูหุ้นกระเบื้องเฟื่องฟูลอย UMI เป็นรายถัดมาแล้วกัน แถมการเคาะแต่ละไม้เริ่มดุดันมากขึ้นเรื่อยๆ ทั้งที่ไม่มีอะไรเป็นกิมมิคในการดันราคา แต่หุ้นกลับกระชากขึ้นมาปิดที่ 7.45 บาท บวกไป 0.65 บาท หรือขึ้นไป 9.50%  ขณะที่ค่า P/E ปาเข้าไป 760 เท่าแบบนี้ บอกได้แค่ว่า เข้าก่อน..ออกก่อน..ได้เปรียบ นะจ๊ะ
*เรื่องนี้ถูกตอกย้ำด้วยกรณีของ TRUBB ของมันรู้กันมาตั้งนานแล้วว่า สตอรี่ไม่ให้..ปัจจัยไม่หนุน แต่ดันกระโจนเข้าใส่มือเป็นระวิง สุดท้ายเลยค้างอยู่บนดอยสมใจอยาก “โมนิก้า” ถือเป็นเรื่องของความอยากส่วนตัว เวลาเห็นแสงสีเขียวๆ มักเกิดอาการคันไม้คันมือ พอติดหุ้นขึ้นมาจริงๆ ก็คงโทษใครไม่ได้อีกแล้ว เพราะนี่เป็นครั้งที่ 2 ในรอบ 2 เดือน ที่มีรายการดันหุ้นสุดติ่งกระดิ่งแมว แล้วปล่อยให้ร่วงลงมากองแถว 1.60 บาท  ขณะที่วานนี้หุ้นปิดที่ 1.71 บาท ลบไป 0.14 บาท หรือลงไป 7.60% คุณคิดว่า วันนี้หุ้นจะขึ้นหรือลงล่ะจ๊ะ
*อีกหนึ่งรายที่โอเว่อร์สุดๆ และดูเหมือนจะพาคนไปค้างบนดอยเรียบร้อยก็คือ DAII หุ้นน้องใหม่ไฟแรงของตลาด mai ซึ่งเข้าเทรดวันแรกด้วยการเด้งขึ้นมาปิดที่ 12 บาท บวกไป 8 บาท หรือขึ้นไป 200% ด้วยมูลค่าการซื้อขาย 5.30 พันล้านบาท เมื่อเทียบกับราคาหุ้น IPO  4 บาท “โมนิก้า” ถือเป็นเกมหุ้นที่พอเข้าใจได้ว่า จังหวะนี้ไม่มีหุ้นให้เล่น ทุกคนเลยกระโจนเข้าใส่ของที่ยัง สดๆ ซิงๆ ก็เท่านั้นเอง!
*เช่นเดียวกับในรายของ UWC ถือเป็นอีกหนึ่งเกมโหดที่ทุกคนพุ่งเป้าไปยัง “เสี่ยขุน” ส่วนจะเกี่ยวข้องกันแค่ไหน? “โมนิก้า” ไม่สามารถออกตัวรับแทนเรื่องราวที่เกิดขึ้นได้ แต่ที่รู้แน่ๆ ชมรมแมงลือแห่งประเทศไทยยังชี้เป้าไปที่ก๊วนเสี่ยเหมือนเดิม ยิ่งหุ้นกระชากขึ้นมาปิดที่ 0.60 บาท บวกไป 0.04 บาท หรือขึ้นไป 7% ทั้งที่ตอนเช้ายังโดนถล่มอยู่เลยแบบนี้..แมงวัน แมงหวี่ ถึงเม้าท์เรื่องเสี่ยไม่เลิกกันสักทีพะยะค่ะ
*ตรงกันข้ามกับในรายของ EA หลังจากโดนมรสุมข่าวร้ายเข้าโจมตีอย่างหนักหน่วง ล่าสุดก็ดูเหมือนว่า ทุกอย่างกำลังเข้าที่เข้าทางอย่างที่ควรจะเป็นเสียที แรงซื้อทยอยไหลกลับเข้ามาอย่างต่อเนื่อง จนหุ้นทะยานขึ้นมาปิดที่ 21.60 บาท บวกไป 1.60 บาท หรือขึ้นไป 8% ด้วยมูลค่าการซื้อขาย 500 ล้านบาท “โมนิก้า” ถือว่า เรื่องที่เคยเกิดขึ้นก่อนหน้านี้ฟาดเคราะห์ ต่อจากนี้จะมีแต่สิ่งดีๆ เกิดขึ้น..เชื่อขนมกินได้เลยนะจ๊ะ
*ตบท้ายกันที่ TVT เพื่อความบันเทิงเริงใจสักหน่อย ประเด็นของหุ้นไม่มีอะไรต้องวอรี่ ทุกอย่างยังเป็นไปตามแผนงาน แถมได้ยินข่าวแว่วๆ ผลดำเนินงานไตรมาส 2 น่าจะออกมาแจ่มจรัสเหมือนกับที่คาดการณ์ไว้ บวกกับแมงเม่าหายตกใจกับเหตุการณ์ไม่คาดคิด วานนี้ถึงเห็นหุ้นวิ่งขึ้นมาปิดที่ 2.52 บาท บวกไป 0.14 บาท หรือขึ้นไป 6% ขณะที่กูรูสำนักใหญ่ๆ ให้ราคาเป้าหมาย 3.20 บาท มันมีแก๊ปให้เล่นต่อเยอะพอสมควรนะเนี่ย